CELEX: 32020D0722
Language: sk
Date: 2020-05-19 00:00:00
Title: Rozhodnutie Rady (EÚ) 2020/722 z 19. mája 2020 o pozícii, ktorá sa má v mene Únie prijať vo výbore pre štátnu prístavnú kontrolu Parížskeho memoranda o porozumení o štátnej prístavnej kontrole počas obdobia rokov 2020 – 2024

2.6.2020   
               
               
                  SK
               
               
                  Úradný vestník Európskej únie
               
               
                  L 171/4
               
            
         ROZHODNUTIE RADY (EÚ) 2020/722
         z 19. mája 2020
         o pozícii, ktorá sa má v mene Únie prijať vo výbore pre štátnu prístavnú kontrolu Parížskeho memoranda o porozumení o štátnej prístavnej kontrole počas obdobia rokov 2020 – 2024
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     V smernici Európskeho parlamentu a Rady 2009/16/ES (1) sa stanovuje právny systém Únie o štátnej prístavnej kontrole, pričom sa nanovo formulujú a posilňujú predchádzajúce právne predpisy Únie, ktoré boli platné v tejto oblasti od roku 1995. Právny systém Únie o štátnej prístavnej kontrole sa zakladá na Parížskom memorande o porozumení o štátnej prístavnej kontrole (ďalej len „Parížske MoP“), ktoré bolo podpísané 26. januára 1982 v Paríži.
                  
               
                     (2)
                  
                  
                     Pokiaľ ide o členské štáty Únie, smernicou 2009/16/ES sa postupy, nástroje a činnosti Parížskeho MoP účinne začleňujú do rozsahu pôsobnosti práva Únie. Na základe uvedenej smernice sa určité rozhodnutia, ktoré prijíma výbor pre štátnu prístavnú kontrolu, zriadený podľa oddielu 7 Parížskeho MoP (Port State Control Committee – ďalej len „PSCC“), stávajú pre členské štáty Únie záväznými.
                  
               
                     (3)
                  
                  
                     PSCC zasadá každý rok. Počas svojich rokovaní prijíma rozhodnutia o určitých otázkach, ktoré majú právne účinky.
                  
               
                     (4)
                  
                  
                     Podľa článku 218 ods. 9 Zmluvy o fungovaní Európskej únie (ďalej len „ZFEÚ‟) sa má pozícia, ktorá sa má v mene Únie prijať v rámci orgánu zriadeného dohodou, keď je tento orgán vyzvaný prijať akty s právnymi účinkami, prijať rozhodnutím Rady, a to na návrh Komisie.
                  
               
                     (5)
                  
                  
                     Vzhľadom na vnútorné pravidlá Parížskeho MoP je zložité včas stanoviť pozíciu, ktorá sa má v mene Únie prijať v súlade s článkom 218 ods. 9 ZFEÚ pre každé jednotlivé zasadnutie PSCC. Preto je vhodnejšie stanovovať takúto pozíciu na viac rokov, pričom jej súčasťou sú orientačné zásady a usmernenia, ako aj rámec na jej každoročné upresnenia. Navyše sa väčšina tém, o ktorých sa rokuje na ročných zasadnutiach PSCC, týka záležitostí štátnej prístavnej kontroly, ktoré sú vo všeobecnosti zahrnuté do jediného právneho aktu Únie, konkrétne smernice 2009/16/ES. V osobitných okolnostiach, ktoré sa vzťahujú na Parížske MoP, je preto možné stanoviť všeobecnú pozíciu, ktorá sa má v mene Únie prijať, pre viacero zasadnutí PSCC.
                  
               
                     (6)
                  
                  
                     Únia nie je zmluvnou stranou Parížskeho MoP. Preto je nevyhnutné, aby Rada oprávnila členské štáty na konanie v súlade s pozíciou, ktorá sa má prijať v mene Únie, a na vyjadrenie ich súhlasu s tým, že budú rozhodnutiami PSCC viazané.
                  
               
                     (7)
                  
                  
                     Technické diskusie a spolupráca s tretími krajinami, ktoré sú členmi Parížskeho MoP, v rámci PSCC sú veľmi dôležitými nástrojmi na zabezpečenie účinnosti a dobrého fungovania Parížskeho MoP.
                  
               
                     (8)
                  
                  
                     Toto rozhodnutie by sa malo vzťahovať na obdobie rokov 2020 – 2024,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie prijať na výročných zasadnutiach výboru pre štátnu prístavnú kontrolu (ďalej len „PSCC‟) Parížskeho memoranda o porozumení o štátnej prístavnej kontrole (ďalej len „Parížske MoP“) počas obdobia rokov 2020-2024, keď bude PSCC vyzvaný, aby prijal rozhodnutia s právnymi účinkami, je v súlade s orientačnými zásadami a usmerneniami o pozícii, ktorá sa má prijať v mene Únie v PSCC (2).
         
         
            Článok 2
            Každoročné špecifikácie pozície, ktorá sa má v mene Únie prijať na výročných zasadnutiach PSCC Parížskeho MoP počas obdobia rokov 2020 – 2024, sú stanovené v súlade s procedurálnymi pravidlami, ktorými sa riadia každoročné špecifikácie pozície, ktorá sa má v mene Únie prijať v PSCC (3).
         
         
            Článok 3
            Konajúc spoločne v záujme Únie, členské štáty, ktoré sú viazané Parížskym MoP, konajú v súlade s pozíciou, ktorá sa má v mene Únie prijať, uvedenou v článkoch 1 a 2.
         
         
            Článok 4
            Toto rozhodnutie nadobúda účinnosť dňom jeho prijatia.
            Jeho platnosť skončí 31. decembra 2024.
         
         
            V Bruseli 19. mája 2020
            
               
                  Za Radu
               
               
                  predseda
               
               G. GRLIĆ RADMAN
            
         
         
            (1)  Smernica Európskeho parlamentu a Rady 2009/16/ES z 23. apríla 2009 o štátnej prístavnej kontrole (Ú. v. EÚ L 131, 28.5.2009, s. 57).
         
            (2)  Pozrite dok. ST 7465/20, bod I, na http://register.consilium.europa.eu.
         
            (3)  Pozrite dok. ST 7465/20, bod II, na http://register.consilium.europa.eu.